พระราชบัญญัติเปลี่ยนแปลงเขตอำนาจศาลจังหวัดทุ่งสง พ.ศ. 2540
ประกาศวันที่ 1997-11-09

content: พระราชบัญญัติ เปลี่ยนแปลงเขตอำนาจศาลจังหวัดทุ่งสง พ.ศ. ๒๕๔๐
content: ภูมิพลอดุลยเดช ป.ร. ให้ไว้ ณ วันที่ ๑๒ ตุลาคม พ.ศ. ๒๕๔๐ เป็นปีที่ ๕๒ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรเปลี่ยนแปลงเขตอำนาจศาลจังหวัดทุ่งสง จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของรัฐสภา ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติเปลี่ยนแปลงเขตอำนาจศาลจังหวัดทุ่งสง พ.ศ. ๒๕๔๐”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้ศาลจังหวัดทุ่งสง มีเขตอำนาจตลอดท้องที่อำเภอทุ่งสง อำเภอจุฬาภรณ์ อำเภอฉวาง อำเภอถ้ำพรรณรา อำเภอทุ่งใหญ่ อำเภอนาบอน อำเภอบางขัน อำเภอพิปูน อำเภอร่อนพิบูลย์ และกิ่งอำเภอช้างกลาง จังหวัดนครศรีธรรมราช
sectionNo: 4
content: มาตรา ๔ บรรดาคดีของเขตท้องที่ตำบลบ้านควนมุด และตำบลบ้านชะอวด อำเภอจุฬาภรณ์ จังหวัดนครศรีธรรมราช ซึ่งค้างพิจารณาอยู่ในศาลจังหวัดนครศรีธรรมราช และศาลแขวงนครศรีธรรมราชในวันที่พระราชบัญญัตินี้ใช้บังคับ ให้คงพิจารณาพิพากษาในศาลจังหวัดนครศรีธรรมราชและศาลแขวงนครศรีธรรมราช แล้วแต่กรณี
sectionNo: 5
content: มาตรา ๕ ให้รัฐมนตรีว่าการกระทรวงยุติธรรมรักษาการตามพระราชบัญญัตินี้
content: ผู้รับสนองพระบรมราชโองการ พลเอก ชวลิต ยงใจยุทธ นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ เนื่องจากได้มีการตั้งอำเภอจุฬาภรณ์ ในจังหวัดนครศรีธรรมราช โดยมีเขตการปกครองตลอดท้องที่ ตำบลบ้านควนมุด ตำบลบ้านชะอวด ซึ่งเดิมอยู่ในเขตการปกครองท้องที่ของอำเภอชะอวดและอยู่ในเขตอำนาจศาลจังหวัดนครศรีธรรมราช ตำบลควนหนองคว้า ตำบลทุ่งโพธิ์
content: ตำบลนาหมอบุญ และตำบลสามตำบล ซึ่งเดิมอยู่ในเขตการปกครองท้องที่ของอำเภอร่อนพิบูลย์และอยู่ในเขตอำนาจศาลจังหวัดทุ่งสง การที่ท้องที่อำเภอเดียวกันแต่อยู่ต่างเขตอำนาจศาลกัน ย่อมทำให้เกิดความสับสนในเรื่องเขตอำนาจศาล ดังนั้น เพื่อให้การกำหนดเขตศาลเป็นไปโดยชัดเจนและป้องกันปัญหาการฟ้องคดีผิดศาล
content: สมควรเปลี่ยนแปลงเขตอำนาจศาลจังหวัดทุ่งสง โดยให้ศาลจังหวัดทุ่งสงมีเขตอำนาจตลอดท้องที่อำเภอจุฬาภรณ์ด้วย เพื่ออำนวยความสะดวกให้แก่ประชาชน และโดยที่ได้มีการยกฐานะกิ่งอำเภอบางขัน อำเภอทุ่งสง ขึ้นเป็นอำเภอบางขัน กิ่งอำเภอนาบอน อำเภอทุ่งสง ขึ้นเป็นอำเภอนาบอน และกิ่งอำเภอถ้ำพรรณรา อำเภอฉวาง
content: ขึ้นเป็นอำเภอถ้ำพรรณรา จึงเป็นการสมควรแก้ไขการกำหนดชื่อท้องที่อำเภอที่อยู่ในเขตอำนาจศาลจังหวัดทุ่งสงให้ถูกต้อง และสอดคล้องกับการเปลี่ยนแปลงดังกล่าวเสียด้วย จึงจำเป็นต้องตราพระราชบัญญัตินี้